Fælles forslag til RÅDETS FORORDNING om ændring af forordning (EF) nr. 765/2006 om restriktive foranstaltninger over for Belarus /* JOIN/2012/09 final - 2012/0092 (NLE) */





BEGRUNDELSE (1) Rådets forordning (EF) nr. 765/2006 af 18. maj 2006, som ændret, foreskriver indefrysning af aktiver tilhørende præsident Lukashenko og visse embedsmænd i Belarus samt personer, der er ansvarlige for alvorlige brud på menneskerettighederne eller undertrykkelse af civilsamfundet og den demokratiske opposition, og personer og enheder, der drager fordel af eller støtter Lukashenkoregimet, herunder især personer og enheder, der yder finansiel eller materiel støtte til regimet. (2) Ved Rådets afgørelse 2012/…/FUSP af … april 2012 besluttede Rådet, at der bør indføres en undtagelse fra indefrysningen af aktiver for at sikre, at der kan stilles pengemidler eller økonomiske ressourcer til rådighed til officielle formål i diplomatiske eller konsulære repræsentationer eller internationale organisationer, der nyder immunitet i overensstemmelse med folkeretten. (3) Da denne foranstaltning falder ind under anvendelsesområdet for traktaten om Den Europæiske Unions funktionsmåde, er lovgivning på EU-plan nødvendig for at kunne gennemføre den, således at de økonomiske aktører i alle medlemsstater anvender den på samme måde. (4) Unionens højtstående repræsentant for udenrigsanliggender og sikkerhedspolitik og Europa-Kommissionen foreslår at ændre Rådets forordning (EF) nr. 765/2006 i overensstemmelse hermed. 2012/0092 (NLE) Fælles forslag til RÅDETS FORORDNING om ændring af forordning (EF) nr. 765/2006 om restriktive foranstaltninger over for Belarus RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 215, under henvisning til Rådets afgørelse 2012/…/FUSP af ... april 2012 om ændring af Rådets afgørelse 2010/639/FUSP om restriktive foranstaltninger over for Belarus[1], under henvisning til fælles forslag fra Unionens højtstående repræsentant for udenrigsanliggender og sikkerhedspolitik og Europa-Kommissionen, og ud fra følgende betragtninger: (1) Rådets forordning (EF) nr. 765/2006 af 18. maj 2006[2] foreskriver indefrysning af aktiver tilhørende præsident Lukashenko og visse embedsmænd i Belarus samt personer, der er ansvarlige for alvorlige brud på menneskerettighederne eller undertrykkelse af civilsamfundet og den demokratiske opposition, og personer og enheder, der drager fordel af eller støtter Lukashenkoregimet. (2) Ved Rådets afgørelse 2012/…/FUSP af … april 2012 besluttede Rådet, at der bør indføres en undtagelse fra indefrysningen af aktiver for at sikre, at der kan stilles pengemidler eller økonomiske ressourcer til rådighed til officielle formål i diplomatiske eller konsulære repræsentationer eller internationale organisationer, der nyder immunitet i overensstemmelse med folkeretten. (3) Da denne foranstaltning falder ind under anvendelsesområdet for traktaten om Den Europæiske Unions funktionsmåde, er lovgivning på EU-plan nødvendig for at kunne gennemføre den, således at de økonomiske aktører i alle medlemsstater anvender den på samme måde. (4) Forordning (EF) nr. 765/2006 bør derfor ændres i overensstemmelse hermed — VEDTAGET DENNE FORORDNING: Artikel 1 I forordning (EF) nr. 765/2006 indsættes følgende artikel 4b: "Artikel 4b Uanset artikel 2, kan de kompetente myndigheder i medlemsstaterne som nævnt på de hjemmesider, der fremgår af listen i bilag II, på betingelser, som de skønner passende, tillade, at der frigives visse indefrosne pengemidler eller økonomiske ressourcer, eller at der stilles visse indefrosne pengemidler eller økonomiske ressourcer til rådighed, når det er fastlagt, at pengemidlerne eller de økonomiske ressourcer er nødvendige til officielle formål i diplomatiske eller konsulære repræsentationer eller internationale organisationer, der nyder immunitet i overensstemmelse med folkeretten." Artikel 2 Denne forordning træder i kraft dagen efter offentliggørelsen i Den Europæiske Unions Tidende. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den . På Rådets vegne Formand [1] EUT L … af …4.2012, s. …. [2] EUT L 134 af 20.5.2006, s. 1.